Unsen vruntliken grut unde wat wii vormogen to jwer behegelicheit tovorn. Ersame Clawes, besunderlinges gude vrunt. Jwen breff gescreven des sundages na sunte Olavus dage, van Hans Dalhusen rorende, dat he bi Abo solle hebben gemortbrant enes guden mannes hof unde jw na der tiit under unsem geleide untsecht etc., hebben wii gutliken untfangen unde wol vornomen. Darup bidde wie jwer leve to weten, dat dezulve Hans vor uns quam sik beclagende, wo he mit eneme in Sweden schelinge hadde umme etliker gudere willen, den he nenerleie wiis to rechte konde bringen, so lange dat he em openbar untsechte unde na der entsegginge em sinen hof bi lichteme dage untfengede, des he wol bekant were, alze he uns berichtede. Worumme he dozulves vor uns wesende leides um der vorgescreven sake willen begerende was, dar he van uns do tor tiit umme geleidet wart, nicht um mortbrandes willen, ok dar enboven jw nicht to entseggende edder nemande in den riiken in deme vorgescreven geleide to ergerende, men dat he sik myt sinen wedderparten vorlikede mit vruntscop edder mit rechte. Des weren ok sint der tiit to worden mit demezulven Hanse twe heren ut deme capittel to Abo, unde wes he en gaf to irkennende, dat werden se jwer leve wol berichtende. Vortmer alse gii ok screven van Hermen Smede, de de stad Abo zole vorbrant hebben unde in der domkerken hebben twe blocke upgeslagen etc., darup begeren wii jw ok to weten, dat dezulve Hermen vor uns quam sik hochliken beclagende, wo de stad Abo van siner smede erst entfenget were, doch sunder sinen willen unde van groter unschicht wegen; worumme wii, alse he des begerende was, ene leideden umme deswillen, dat it van unschicht wegen unde sunder sinen willen, alse he uns berichtede, togekomen was; ok wart he anders nergen vor geleidet. Darna, ersame Clawes, (unde) gude vrunt, quemen in unser jegenwordicheit Hans unde Jacob, to Abo borger, den vorgescreven Hermen anclagende vor enen mortberner unde deff, dar he um wart upgesat in de hechte, dar he noch besloten sit, unde voren mit em, alzo unse recht utwiset, alse se jwer leve des wol werden underwisende, de God al[mechtich,] altiit an uns bedende alze an jwe guden vrunde, gesunt to langer tiit [sparen mote,] wente wii umme jwer leve willen gerne don, wat wii mogen. Gescreven to Revall undir unser stad secrete, in den jaren unses Heren mcdxxix, dominica proxima ante Bartolomei apostoli. Proconsules et consules Revalienses. Adress: Deme vromen unde erwerdigen manne Clawes Ludikisson, to Aboe hovetmanne, unsem besundergen guden vrunde, myt werdicheit.